《题张以瞻云耕》
元代·胡天游(元)

山磷磷，石凿凿，山石之间云漠漠。
短衣开云种寂寞，良耜畟畟翻荦确。
云深不辨人与牛，但闻挥鞭叱咤牛砺角。
傍人借问耕者谁，晋侯之孙勃窣儿。
读书不食万钟禄，却来云里亲锄犁。
云山地瘦禾黍薄，噫嗟先生此东作。
一犁春雨土如酥，共笑耕云计良恶。
耕云不恶亦不痴，先生笑君君不知。
人间寸地出租赋，力田不给公家需。
不如耕云之乐有深趣，县远山深无悍吏。
君不见田家催租夜打门，先生作劳方卧云。

作者简介：胡天游（1288—1368）元代诗人。名乘龙，以字行，自号松竹主人，又号傲轩。岳州平江人。7岁即有诗名，少时有进取之志，中年以后，隐居自乐，拟《述志赋》以明志。晚年值无末兵乱，生活困顿不堪，下田耕种，忍饥劳作。其诗多苍凉悲壮，略少修饰，论者以为可与虞集等人之作媲美。诗多于兵乱中散佚，今存《傲轩吟稿》1卷。